Title: Ellenálló szövegek
Description: A dráma és a színház bonyolult, történetileg változó kapcsolatrendszerét feltérképező, elsősorban két csomópont köré sűrűsödő tanulmányokat tartalmaz Kricsfalusi Beatrix kötete. A kiadvány első felében összegyűjtött írások a színházi medialitás kérdéskörének vizsgálatakor a történeti avantgárdig nyúlnak vissza, vagyis a dramatikus önreflexió és a posztdramatikus színház mediális előtörténetének számító korszakig, amelyben először merült fel a színház önálló - azaz az irodalomtól független - médiumként való elgondolása. Az ide csoportosított szövegek a színházi avantgárd reformtörekvései közül elsősorban a színházi kommunikáció materialitására - a test, a tér és a ritmus szerepére -, valamint a színház apparátusjellegének Brecht nevéhez köthető kidolgozására összpontosítanak. A kötet második részét kitevő írások a dramatikus önreflexió működésmódját vizsgálják a kortárs német nyelvű drámában, olyan művek alapján, mint Peter Handke Közönséggyalázás, Marlene Streeruwitz New York. New York, Elfriede Jelinek Mi történt, miután Nóra elhagyta férjét, avagy a társaságok támaszai, valamint Rohonc. Az öldöklő angyal, továbbá René Pollesch Mikor mehetek be végre egy szupermarketbe és vehetek meg pusztán jó megjelenésemmel mindent, amire szükségem van? című drámái. A névmutatóval záródó kötet szakemberek olvasmánya.
Subjects: Drama, Technique, German drama, History and criticism